b"\n_START_ARTICLE_\nCas Cretu\n_START_SECTION_\nProcediment contenci\xc3\xb3s administratiu\n_START_PARAGRAPH_\nEn 1999, el grup ecologista GEN va sol\xc2\xb7licitar a l'ajuntament de Sant Antoni la revisi\xc3\xb3 d'ofici de la llic\xc3\xa8ncia concedida el 25 d'abril de 1997 a Baloo Music, SA (empresa de Michael Cretu) per a la construcci\xc3\xb3 de l'habitatge, at\xc3\xa8s que perjudicava una de les zones amb m\xc3\xa9s valor paisatg\xc3\xadstic d'Eivissa i que l'edificaci\xc3\xb3 s'aixecava al cim d'un tur\xc3\xb3 dins una ANEI. Davant la desestimaci\xc3\xb3 de l'ajuntament, el febrer de 2000 el GEN interpos\xc3\xa0 un recurs contenci\xc3\xb3s administratiu._NEWLINE_La sent\xc3\xa8ncia de 21 de novembre de 2001 del Jutjat Contenci\xc3\xb3s Administratiu n\xc3\xbam. 1 de Palma va estimar el recurs, excepte pel que feia a un cam\xc3\xad d'acc\xc3\xa9s a la casa, i fou confirmada en apel\xc2\xb7laci\xc3\xb3 per la del Tribunal Superior de Just\xc3\xadcia de les Illes Balears (TSJIB) de 22 de novembre de 2002, que fins i tot consider\xc3\xa0 que el cam\xc3\xad esmentat era tamb\xc3\xa9 il\xc2\xb7legal. Aix\xc3\xb2 va suposar que la llic\xc3\xa8ncia fos declarada nul\xc2\xb7la i que s'orden\xc3\xa0s al mateix ajuntament la demolici\xc3\xb3 de les obres. A la vegada, l'11 de setembre de 2003, el Tribunal Suprem va inadmetre el recurs de cassaci\xc3\xb3 contra la decisi\xc3\xb3 del TSJIB._NEWLINE_La Llei balear 10/2003, de 22 de desembre de mesures tribut\xc3\xa0ries i administratives va permetre que a l'illa d'Eivissa els habitatges unifamiliars a\xc3\xafllats existents en una \xc3\xa0rea de protecci\xc3\xb3 territorial costanera poguessin ser legalitzats, fos quina fos la qualificaci\xc3\xb3 de r\xc3\xbastic que tenguessin els terrenys, sempre que es verificassin determinats requisits. Aquesta pol\xc3\xa8mica norma va possibilitar que Cretu present\xc3\xa0s un projecte de legalitzaci\xc3\xb3 de la casa, per\xc3\xb2 en un acte d'1 de setembre de 2004, el Jutjat va rebutjar aquest intent i orden\xc3\xa0 l'execuci\xc3\xb3 de la sent\xc3\xa8ncia en un termini de 18 mesos, decisi\xc3\xb3 que confirm\xc3\xa0 el TSJIB el 10 de novembre de 2005.\n_START_SECTION_\nL'execuci\xc3\xb3 de la sent\xc3\xa8ncia de 20 de novembre de 2001\n_START_PARAGRAPH_\nEncara que l'acte del Jutjat Contenci\xc3\xb3s Administratiu d'1 de setembre de 2004 concedia un termini de 18 mesos perqu\xc3\xa8 l'ajuntament de Sant Antoni execut\xc3\xa0s la demolici\xc3\xb3, aquesta no s'havia verificat per l'elevada indemnitzaci\xc3\xb3 (18 milions d'euros) que demanava Cretu en cas de dur-se a terme i pels recursos pendents. Un cop resolts aquests, un nou acte del Jutjat de febrer de 2007 va ordenar l'inici del c\xc3\xb2mput del termini, tot afegint que si aquest s'incomplia (la data conclo\xc3\xafa l'1 de novembre de 2008) s'imposarien multes pecuni\xc3\xa0ries als responsables._NEWLINE_La redacci\xc3\xb3 del projecte de demolici\xc3\xb3 es perllong\xc3\xa0 m\xc3\xa9s d'un any, i fins al 30 d'octubre de 2008 no es va publicar el plec de condicions del concurs per adjudicar les obres, que el desembre de 2008 fou guanyat per una empresa navarresa. Malgrat tot, aix\xc3\xb2 no va ser obstacle perqu\xc3\xa8 el Jutjat impos\xc3\xa0s al batle, Josep Sala Torres, una sanci\xc3\xb3 de mil euros els mesos de mar\xc3\xa7 a juliol, i de 600 euros setmanals a partir de juliol, fins que la demolici\xc3\xb3 no fos executada._NEWLINE_D'altra banda, el GEN ha acusat tant l'Ajuntament com Michael Cretu d'entorpir el compliment de la sent\xc3\xa8ncia, ja que aquest va impugnar l'adjudicaci\xc3\xb3 de les obres, va presentar un inventari de 47 fols de b\xc3\xa9ns mobles que s'havien de recuperar, i va sol\xc2\xb7licitar un termini de dos mesos per retirar-los de la casa, a m\xc3\xa9s d'impedir l'acc\xc3\xa9s a l'habitatge._NEWLINE_Finalment, el 7 de maig de 2009 comen\xc3\xa7aren els treballs de demolici\xc3\xb3 de la casa. Mentre que el 2 de juny despr\xc3\xa9s de realitzar diversos sondatges, l'Ajuntament de Sant Antoni va donar per finalitzada la demolici\xc3\xb3 de l'habitatge il\xc2\xb7legal de Michael Cretu, a Santa Agn\xc3\xa8s, i va considerar que ja s'ha complert la sent\xc3\xa8ncia judicial que obligava a enderrocar. Agents de medi ambient van constatar a finals de maig l'exist\xc3\xa8ncia de restes d'obra enterrats en el lloc on s'aixecava l'immoble del m\xc3\xbasic roman\xc3\xa8s. La conselleria balear de Medi Ambient va advertir que no podien quedar enterrats al cim, encara que fos material inert sense components perillosos com pl\xc3\xa0stics o ferro. El 13 d'abril de 2010, la conselleria va tancar l'expedient obert dictaminant que les restes de la casa de Cretu quedarien sepultades.\n_START_SECTION_\nProcediment penal\n_START_PARAGRAPH_\nEl mes de maig de 2004, la Fiscalia d'Eivissa va iniciar actuacions per presumpte delicte contra l'ordenaci\xc3\xb3 del territori i contra el medi ambient en relaci\xc3\xb3 amb aquests fets, i que desembocaren en l'acte d'imputaci\xc3\xb3 de Michael Cretu de novembre de 2005. El 5 de juny de 2006, la Fiscalia deman\xc3\xa0 tamb\xc3\xa9 la imputaci\xc3\xb3 del batle aleshores de Sant Antoni, Antoni Mar\xc3\xad Tur, dels regidors de la comissi\xc3\xb3 de govern i de l'aparellador municipal._NEWLINE_L'1 de desembre de 2006, el Jutjat d'Instrucci\xc3\xb3 n\xc3\xbam. 1 d'Eivissa va decretar l'arxivament de les dilig\xc3\xa8ncies penals per considerar que no hi havia indicis de delicte (ja que eren obres amb llic\xc3\xa8ncia, i aquesta s'havia concedit amb informes t\xc3\xa8cnics favorables) i que en tot cas les infraccions penals haurien ja prescrit._NEWLINE_No obstant aix\xc3\xb2, el 14 de juliol de 2008 l'Audi\xc3\xa8ncia Provincial de Palma va estimar el recurs interposat pel GEN contra l'acte del Jutjat, i va ordenar reobrir la causa penal. A conseq\xc3\xbc\xc3\xa8ncia d'aix\xc3\xb2, en febrer de 2009 es prengueren noves declaracions a una s\xc3\xa8rie de testimonis, i fou tamb\xc3\xa9 imputat l'aparellador municipal._NEWLINE_L'aparellador municipal de Sant Antoni, Miguel \xc3\x81ngel Mart\xc3\xad Miralles, va declarar en qualitat d'imputat davant el jutge instructor del cas Cretu, Juan Carlos Torres, que en informar el final d'obra de la mansi\xc3\xb3 de Santa Agn\xc3\xa8s va certificar que coincidien els par\xc3\xa0metres de l'edificaci\xc3\xb3 constru\xc3\xafda amb l'autoritzaci\xc3\xb3 concedida, encara que va afegir que creia que en el seu informe va apuntar que hi havia \xc2\xabalgunes difer\xc3\xa8ncies\xc2\xbb i que havia de revisar per poder afirmar rotundament. I que a l'hora de redactar el projecte de demolici\xc3\xb3 de la casa, va constatar l'exist\xc3\xa8ncia d'\xc2\xabuna ampliaci\xc3\xb3 sobre el projecte original\xc2\xbb. L'aparellador va dir no recordar si havia tingut en compte expressament que la Llei d'Espais Naturals (LEN) prohibeix que en una \xc3\x80rea natural d'especial inter\xc3\xa8s (ANEI) no es pot construir sobre un cim. Tamb\xc3\xa9 va negar que el llavors alcalde, Antoni Mar\xc3\xad Tur, que tamb\xc3\xa9 est\xc3\xa0 imputat, l'hauria consultat en alguna ocasi\xc3\xb3 sobre el problema que podria suposar el fet que no es pogu\xc3\xa9s construir en el punt m\xc3\xa9s alt d'un tur\xc3\xb3 en zona ANEI, ni cap altre membre de l'equip de govern o de l'oposici\xc3\xb3. De la mateixa manera, l'aparellador va assegurar que no coneix personalment al m\xc3\xbasic roman\xc3\xa8s Michel Cretu._NEWLINE_Per la seva banda, l'exregidor de l'oposici\xc3\xb3 Pep Ribas tamb\xc3\xa9 va declarar ahir davant del jutge, encara que com a testimoni, que havia advertit infructuosament tant l'alcalde com a la llavors regidora d'Urbanisme Blanca Castiella que aquesta obra era il\xc2\xb7legal. Tamb\xc3\xa9 va fer la mateixa advert\xc3\xa8ncia a altres membres de l'equip de govern, per\xc3\xb2 aquests no tenien cap coneixement sobre la situaci\xc3\xb3 urban\xc3\xadstica del projecte, segons va dir._NEWLINE_L'1 de maig de 2010, el Jutjat d'Instrucci\xc3\xb3 n\xc3\xbamero 1 va dictar l'acte d'incoaci\xc3\xb3 de procediment abreujat del cas Cretu, el que va tancar la fase d'instrucci\xc3\xb3, i va obrir la possibilitat que les parts poguessin presentar escrit d'acusaci\xc3\xb3, si ho estimaven pertinent._NEWLINE_El 9 de desembre de 2013, l'Audi\xc3\xa8ncia Provincial de Palma va condemnar Michael Cretu a la pena de sis mesos de pres\xc3\xb3 i al pagament d'una multa de 10.800 euros, aix\xc3\xad com de les despeses de la demolici\xc3\xb3 duita a terme per l'Ajuntament de Sant Antoni, i va absoldre a la resta d'imputats. El tribunal va aplicar l'atenuant de dilacions indegudes at\xc3\xa8s que el procediment penal s'havia perllongat m\xc3\xa9s de deu anys."